Καρυά Αργολίδας

Η Καρυά είναι ορεινός οικισμός της Αργολίδας στην Πελοπόννησο.

 Γενικά στοιχεία 
Η Καρυά βρίσκεται σε υψόμετρο 700 μέτρα, κτισμένη στις ανατολικές πλαγιές του Αρτεμισίου όρους. Ο μόνιμος πληθυσμός της είναι 125 άνθρωποι σύμφωνα με την απογραφή του 2021. Αποτελεί την ιστορική έδρα της κοινότητας Καρυάς, τμήμα της δημοτικής ενότητας Λυρκείας του δήμου Άργους - Μυκηνών.

Η Καρυά αποτελεί παλιό κεφαλοχώρι της δυτικής Αργολίδας, φτάνοντας τους 1.500 κατοίκους το 1940, όμως έχει πια παρακμάσει εξαιτίας της μετανάστευσης των περισσότερων κατοίκων της προς τα αστικά κέντρα της Ελλάδας και του εξωτερικού καθώς και της μόνιμης εγκατάστασης στα χειμαδιά της (Αγριλίτσα, Χούνη, Σπαναίικα, κλπ). Οι κάτοικοι ασχολούνται κατά κύριο λόγο με την κτηνοτροφία και με την ελαιοκομία. Ο Άγιος Ιωάννης ο Πρόδρομος είναι η μητρόπολη της Καρυάς που γιορτάζει στις 29 Αυγούστου.

 Ιστορικά στοιχεία 
Σύμφωνα με την προφορική παράδοση οι κάτοικοι της Καρυάς προέρχονται από την Ακαρνανία απ' όπου πρέπει να μετανάστεψαν κατά τον 17ο αιώνα, πριν ή μετά την εξέγερση των οπλαρχηγών της Στερεάς Ελλάδας το 1684. Αρχικά εγκαταστάθηκαν δυτικά του αυχένα Γούπατα στο Αρτεμίσια, αλλά έπειτα μετακινήθηκαν πιο χαμηλά στο βουνό όπου έφτιαξαν το χωριό Μαλεβός, έπειτα μετακινήθηκαν στην θέση Αέρας, όπου ωστόσο ο άνεμος ήταν πολύ ισχυρός με αποτέλεσμα να καταλήξουν στην σημερινή θέση του χωριού. Στην Ενετική απογραφή του 1700 αναφέρεται η Καρυά με 24 οικογένειες και ο Μαλεβός με 11.

 Εκπαίδευση 
Κατά το χρόνια της Τουρκοκρατίας δεν υπάρχει καταγεγραμμένη μαρτυρία ύπαρξης σχολείου στην περιοχή όπως γινόταν σε άλλα ορεινά χωριά στην Ελλάδα. Μετά την απελευθέρωση και συγκεκριμένα το 1831 η Καρυά απέκτησε το πρώτο της εκπαιδευτικό ίδρυμα με την μορφή αλληλοδιδακτικού σχολείου. Το σχολείο αυτό ωστόσο δεν λειτούργησε για πολύ καιρό και έκλεισε τον Μάιο του 1832. Πληροφορίες σχετικά με την ύπαρξη σχολείου επανεμφανίζονται από το 1866 όπου προκύπτει πως λειτουργούσε σχολείο στον προαύλιο χώρο της εκκλησίας του χωριού ενώ αργότερα στεγάστηκε στην οικία των κληρονόμων του Γεωργίου Σπανού. Το 1900 δημοπρατήθηκε το σημερινό νεοκλασικό κτίσμα του σχολείου σε σχέδιο του Δημήτρη Καλλία ως μονοτάξιο και μερικά χρόνια αργότερα ολοκληρώθηκε. Περί του 1928 έγινε προσθήκη στο κτίριο για την στέγαση περισσότερων μαθητών.

Τον Ιανουάριο του 1944 το σχολείο κλείνει λόγω της Γερμανική κατοχής και επαναλειτουργεί τον Οκτώβριο. Το σχολείο της Καρυάς συνεχίζει να λειτουργεί μέχρι το 2003 όποτε και κλείνει οριστικά. Πλέον η Καρυά εξυπηρετείται από το Δημοτικό Σχολείο Αγριλίτσας.

 Πληθυσμός 
Η πρώτη απογραφή στην οποία εμφανίζεται η Καρυά υπήρξε η Ενετική απογραφή του 1700 με 24 οικογένειες στον κύριο οικισμό και 11 στον προγενέστερο οικισμό Μαλεβός.

Από το 1861 μέχρι το 1940 ο πληθυσμός της Καρυάς εμφάνιζε διαρκώς ανοδική πορεία. Μετά από το 1940 ο πληθυσμός μειώθηκε σε πάρα πολύ μεγάλο βαθμό εξαιτίας της μετανάστευσης.

 Σημειώσεις 
Το χωριό έλαβε τεράστια δημοσιότητα από το 2003 και έπειτα, καθώς επιλέχτηκε ως τόπος για τα γυρίσματα της επιτυχημένης ελληνικής κωμικής σειράς «Το καφέ της Χαράς», παραγωγής του Ομίλου ANT1. Αν και μόνο ορισμένα από τα εξωτερικά γυρίσματα έγιναν στο χωριό μέχρι και σήμερα παραμένει άτυπα γνωστό στον κόσμο και με την ονομασία «Κολοκοτρωνίτσι».

 Διοικητικά στοιχεία 
Αναφέρεται επίσημα, μετά την ολοκλήρωση της Επανάστασης του 1821, το 1834 να ορίζεται έδρα του τότε δήμου Οινόης και το 1848 θερινή έδρα του τότε δήμου Λυρκείας. Το 1912 ορίστηκε έδρα της νεοϊδρυθείσας κοινότητας Καρυάς. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με τους εξής οικισμούς:

 Άγιος Γεώργιος
 Αγριλίτσα
 Αρία
 Γαλαναίικα
 Γαλάτι
 Μποζιονελαίικα
 Σπαναίικα
 Στραβή Ράχη
 Χούνη
αποτελούν την Κοινότητα Καρυάς.

 Δείτε επίσης 
 Κοινότητα Καρυάς

 Προσωπικότητες 
 Γιαννάκος Δαγρές (1780 - 1854), αγωνιστής της Ελληνικής επανάστασης και κλέφτης.
 Βίκυ Φλέσσα (γενν. 15 Απριλίου 1966), δημοσιογράφος με καταγωγή απο την πλευρά του πατέρα της.

 Παραπομπές 

Κατηγορία:Χωριά της περιφερειακής ενότητας Αργολίδας
Κατηγορία:Δήμος Άργους - Μυκηνών